అతిపెద్ద గ్యాస్‌ పైప్‌లైన్‌ యోచనలో ఐఓసీ
- 1987 కి.మీ. నిడివి మేర నిర్మాణం
న్యూఢిల్లీ: ప్రభుత్వ రంగ చమురు సంస్థ 'ఇండియన్‌ ఆయిల్‌ కార్పొరేషన్‌' (ఐఓసీ) దేశంలోనే అతిపెద్ద గ్యాస్‌ పైపులైన్‌ నిర్మించాలని యోచిస్తోంది. ప్రస్తుతం గెయిల్‌ నిర్వహణలో ఉన్న 1,415 కి.మీ. పొడవైన జామ్‌నగర్‌-లోని గొట్టపు మార్గమే ఇప్పటి వరకు దేశంలో అతిపెద్ద గ్యాస్‌ పైపులైన్‌గా చలామణి అవుతూ వస్తోంది. ఈ మార్గం గుండా గెయిల్‌ ఏడాదికి 2.5 మిలియన్‌ టన్నుల ఎల్‌పీజీని సరఫరా చేస్తూ వస్తోంది. దీనికి తోడు గెయిల్‌ అధ్వర్యంలోని 623 కి.మీ. వైజాగ్‌- సికింద్రాబాద్‌ పైపులైన్‌, 274 కి.మీ. పానిపట్‌-జలంధర్‌ పైపులైన్‌లు నిర్వహణలో ఉన్నాయి. అయితే వంటగ్యాస్‌కు పెరుగుతున్న డిమాండ్‌ నేపథ్యంలో గుజరాత్‌ తీరం నుంచి తూర్పు ఉత్తర ప్రదేశ్‌లోని గోరఖ్‌పూర్‌ వరకు దాదాపు 1,987 కి.మీ. నిడివితో ఎల్‌పీజీ గ్యాస్‌ పైప్‌లైన్‌ను నిర్మించాలని ఐఓసీ యోచిస్తోంది. గుజరాత్‌లోని ఖాండ్లా తీరంలో ఎల్‌పీజీ గ్యాస్‌ను దిగుమతి చేసుకొని దానిని ఈ పైపులైన్‌ ద్వారా అహ్మదాబాద్‌, ఉజ్జయిని, భూపాల్‌, కాన్పూర్‌, అలహాబాద్‌, వారణాసి, లక్నో నగరాల మీదుగా గోరఖ్‌పూర్‌ వరకు సరఫరా చేయాలని నిర్ణయించింది. ఏడాదికి 3.75 మిలియన్‌ టన్నుల ఎల్‌పీజీని ఈ మార్గం ద్వారా సరఫరా చేయనున్నారు. ఖాండ్లా పోర్టుతో పాటుగా గుజరాత్‌లోని ఐఓసీ కోయలీ రిఫైనరీ ఉత్పత్తి నుంచి కూడా ఎల్‌పీజీని సరఫరా నిమిత్తం సంస్థ తీసుకోనుంది. ఇకపోతే దేశంలోని మొత్తం 18 కోట్ల ఎల్‌పీజీ వినియోగదారుల్లో సగం మంది ఐఓసీ ఖాతాలోనే ఉండడంతో డిమాండ్‌ను తట్టుకొనే ప్రక్రియలో భాగంగా ఈ పైప్‌లైన్‌ ప్రాజెక్టు దిశగా సంస్థ యోచిస్తోంది.
మీ స్నేహితులకు రికమెండ్ చెయ్యండి